Document ID: 32000R0554

ΚΑΝΟΝΙΣΜΟΣ (ΕΚ) αριθ. 554/2000 ΤΟΥ ΣΥΜΒΟΥΛΙΟΥ
της 13ης Μαρτίου 2000
για την τροποποίηση του κανονισμού (ΕΚ) αριθ. 2398/97 περί επιβολής οριστικού δασμού αντιντάμπινγκ στις εισαγωγές βαμβακερών πανικών κρεβατιού, καταγωγής Αιγύπτου, Ινδίας και Πακιστάν
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1),
το άρθρο 3 του κανονισμού (ΕΚ) αριθ. 2398/97 του Συμβουλίου, της 28ης Νοεμβρίου 1997, για την επιβολή οριστικού δασμού αντιντάμπινγκ στις εισαγωγές βαμβακερών πανικών κρεβατιού, καταγωγής Αιγύπτου, Ινδίας και Πακιστάν(2),
την πρόταση που υπέβαλε η Επιτροπή, μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. Προηγούμενη διαδικασία
(1) Με τον κανονισμό (ΕΚ) αριθ. 2398/97, το Συμβούλιο επέβαλε οριστικό δασμό αντιντάμπινγκ στις εισαγωγές στην Κοινότητα βαμβακερών πανικών κρεβατιού που υπάγονται στους κωδικούς ΣΟ ex 6302 21 00, ex 6302 22 90, ex 6302 31 10, ex 6302 31 90 και ex 6302 32 90, καταγωγής, μεταξύ άλλων, Ινδίας. Στους ινδούς παραγωγούς/εξαγωγείς, εφαρμόστηκε η τεχνική της δειγματοληψίας και επιβλήθηκαν ατομικοί συντελεστές δασμού που κυμαίνονταν από 2,6 έως 24,7 % στις εταιρείες της δειγματοληψίας, ενώ σε άλλες συνεργαζόμενες εταιρείες που δεν συμπεριελήφθησαν στη δειγματοληψία αποδόθηκε μέσος σταθμισμένος δασμός 11,6 %. Επιβλήθηκε συντελεστής δασμού 24,7 % στις εταιρείες οι οποίες είτε δεν εμφανίσθηκαν ή δεν συνεργάστηκαν κατά τη διάρκεια της έρευνας.
(2) Το άρθρο 3 του κανονισμού (ΕΚ) αριθ. 2398/97 αναφέρει ότι κάθε παραγωγός/εξαγωγέας που παρέχει επαρκή αποδεικτικά στοιχεία ότι:
- δεν εξήγαγε στην Κοινότητα τα προϊόντα που περιγράφονται στο άρθρο 1 παράγραφος 1 του παρόντος κανονισμού κατά την περίοδο έρευνας (1η Ιουλίου 1995 έως 30 Ιουνίου 1996),
- δεν συνδέεται με κανέναν εξαγωγέα ή παραγωγό της χώρας εξαγωγής που υπόκειται στα μέτρα αντιντάμπινγκ που επιβάλλει ο εν λόγω κανονισμός,
- έχει πραγματοποιήσει εξαγωγές των εν λόγω προϊόντων στην Κοινότητα μετά την περίοδο έρευνας στην οποία βασίζονται τα μέτρα ή ότι έχει αμετάκλητη συμβατική υποχρέωση να εξάγει σημαντική ποσότητα στην Κοινότητα,
τότε το άρθρο 1 παράγραφος 3 του εν λόγω κανονισμού μπορεί να τροποποιηθεί, καθορίζοντας γι' αυτόν, τον παραγωγό/εξαγωγέα τον συντελεστή του δασμού που εφαρμόζεται στους συνεργαζόμενους παραγωγούς οι οποίοι δεν συμπεριελήφθησαν στη δειγματοληψία, δηλαδή 11,6 %.
B. Αιτήσεις νέων παραγωγών-εξαγωγέων
(3) Τρεις νέοι ινδοί παραγωγοί/εξαγωγείς, αφού ζήτησαν να τύχουν της ίδιας μεταχείρισης με τις εταιρείες που συνεργάστηκαν κατά την αρχική έρευνα αλλά δεν συμπεριελήφθησαν στη δειγματοληψία, υπέβαλαν, κατόπιν αιτήσεως, στοιχεία που αποδείκνυαν ότι πληρούσαν τις προϋποθέσεις του άρθρου 3 του κανονισμού (ΕΚ) αριθ. 2398/97. Τα αποδεικτικά στοιχεία που υπέβαλαν αυτές οι αιτούσες εταιρείες θεωρούνται επαρκή ώστε να τροποποιηθεί ο κανονισμός αυτός με την προσθήκη αυτών των τριών νέων παραγωγών/εξαγωγέων στο παράρτημα Ι. Το παράρτημα Ι προσδιορίζει τους ινδούς παραγωγούς/εξαγωγείς που υπόκεινται στο μέσο σταθμισμένο συντελεστή δασμού 11,6 %,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κατόλογο των ινδών παραγωγών/εξαγωγέων που αναφέρονται στο παράρτημα Ι του κανονισμού (ΕΚ) αριθ. 2398/97 προστίθενται οι ακόλουθες εταιρείες:
- Creative Mobus Fabrics Limited, Mumbai (Βομβάη),
- Falcon Finstock Pvt. Ltd, Surat,
- Pacific Exports, Mumbai (Βομβάη).
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Μαρτίου 2000.

Labels: 1
3
4
18